Maailman suosituin käyttöjärjestelmä Linux täyttää tänään 25 vuotta. Suomalainen Ville Syrjälä on yksi järjestelmän ahkerimmista kehittäjistä koko maailmassa.

Ville Syrjälä on maailman 8. ahkerin Linux-kehittäjä.

Suomalaisen Linus Torvaldsin kehittämä Linux on maailman käytetyin käyttöjärjestelmä.

Syrjälä aloitti järjestelmän kehitystyön harrastuksena.

Kesälomaltaan tavoitettu Linux-kehittäjä Ville Syrjälä sai ensikosketuksensa Linuxiin yläasteikäisenä, tarkalleen ottaen vuonna 1994.

Ville Syrjälä on tehnyt vuoden 2014 jälkeen 0,6 prosenttia kaikista Linuxin kernelin, eli käyttöjärjestelmän ytimen, muutoksista. Se tekee hänestä maailman 8 ahkerimman Linux-kehittäjän.

Sitä, kuinka paljon työtunteja hän on Linuxin parissa käyttänyt, hän ei viitsi edes arvata.

- Työunteja tulee varmaankin liikaa. En oikein osaa laskea tunteja, koska homma on sen verran mukavaa, mies toteaa.

Muun muassa älypuhelimista tuttu Android-järjestelmä perustuu Linuxiin, mikä tekee siitä maailman käytetyimmän käyttöjärjestelmän. Järjestelmä sai alkunsa tasan 25 vuotta sitten, kun Helsingin yliopiston tietojenkäsittelytieteen opiskelija Linus Torvalds kertoi netin keskusteluryhmässä julkaisseensa oman pienen käyttöjärjestelmänsä.

Harrastuksesta tuli työ

Intelillä työskentelevä 35-vuotias Syrjälä sai ensikosketuksensa Linuxiin yläasteikäisenä, tarkalleen ottaen vuonna 1994. Muutamaa vuotta myöhemmin hän ei muita järjestelmiä enää käyttänytkään.

Linux-koodaamisen hän aloitti 2000-luvun alussa, ensin harrastuspohjalta. Viimeiset kymmenen vuotta hän on tehnyt työkseen Linux-kehitystä. Vielä nykyisinkin iso osa päivityksistä tulee nimenomaan heiltä, jotka eivät kehitystyöstä palkkaa saa.

- Aikanaan tilanne oli toisinpäin, eli töissä tein jotain vähän muuta ja kaikki kernel-koodi oli harrastustoimintaa.

i915-ajurikehitystä

Valtaosa Syrjälän tekemistä Linux-päivityksistä liittyvät i915-ajuriin. Se on ajuri, ikään kuin ohjain, joka pitää huolen, että käyttöjärjestelmä ja tietokoneen sisällä oleva fyysinen laite, Intelin grafiikkaprosessori, kommunikoivat keskenään oikein.

Se, kuinka Syrjälä on työllään noussut maailman ahkerimpien Linux-kehittäjien joukkoon selittää kahdella asialla: hänen tiiminsä kehitysmallilla sekä tekijän itsensä tunnollisuudella.

- Teemme mahdollisimman paljon kehitystyötä ihan julkisella postituslistalla, ja käytännössä kaikki muutokset katselmoidaan yhden tai useamman muun henkilön toimesta. Siksi pyrimme pilkkomaan muutokset varsin pieniin ja helposti ymmärrettäviin palasiin, hän selittää.

Sen lisäksi Syrjälä käyttää aikaansa vanhan koodin siivoamiseen.

- Oma mielipiteeni on että koodi joka ei muutu happanee aika nopeasti, ja aika pian sitä ei ymmärrä kukaan. Usein myös tuki uudelle raudalle loksahtaa paikoilleen paljon nätimmin, jos ensin vähän siivoilee sitä ympäröivää koodia.

Nopea kehitystahti

Linuxin parhaimmaksi ominaisuudeksi Syrjälä mainitsee nopean kehitystahdin. Siitä pitävät huolen sekä Syrjälä itse että tuhannet muut kehittäjät ympäri maailmaa.

- Linuxista tulee uusi versio parin kuukauden välein. Ja siitä seuraavan parin kuukauden ajan sitten katsotaan, että mitä on rikki ja mitä tarvitsee korjata.

Suomalaisen Linus Torvaldsin kehittämä Linux-käyttöjärjestelmä täyttää 25.8.2016 25 vuotta.